กลต.ไล่ล่าส่งเชือด6กก.GEN
ก.ล.ต. ไล่ล่าผู้บริหาร GEN เชือดอีก 6 ราย ไม่ปฏิบัติหน้าที่ด้วยความระวัง เป็นเหตุให้บริษัทเสียหาย
18 พ.ค. 2555

ก.ล.ต. ไล่ล่าผู้บริหาร GEN เชือดอีก 6 ราย ไม่ปฏิบัติหน้าที่ด้วยความระวัง เป็นเหตุให้บริษัทเสียหาย 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้กล่าวโทษกรรมการและผู้บริหารบริษัท เจนเนอรัล เอนจิเนียริ่ง (GEN) เพิ่มอีก 6 ราย ต่อกรมสอบสวนคดีพิเศษ (ดีเอสไอ) กรณีไม่ปฏิบัติหน้าที่ด้วยความรับผิดชอบ ระมัดระวัง เป็นเหตุให้บริษัทได้รับความเสียหาย 
กรรมการดังกล่าวประกอบด้วย ม.ล.ทศสุวรรณ ทองแถม นายเปรมชัย กุศลฤกษ์ดี นายอภินันทกานต์ พงษ์สถาบดี น.ส.ศรัณยา สว่างวงศ์ชินศรี นายกิจจา เจริญเกียรติก้อง และนางวิสัจจา คชเสนา 
ทั้งนี้ ม.ล.ทศสุวรรณ นายเปรมชัย นายอภินันทกานต์ น.ส.ศรัณยา และนายกิจจา ให้สัตยาบันการลงทุนของ GEN ในหุ้นและวอร์แรนต์พีพลัสพี (PLUS และ PLUS–W2) หรืออควา คอร์ปอเรชั่น เป็นการยอมรับผลผูกพันการลงทุนที่ดำเนินการไปก่อนแล้วเสนอคณะกรรมการภายหลัง โดยขาดความรอบคอบ ระมัดระวังทำให้ GEN ขาดทุนจากการลงทุน
นางวิสัจจา ผู้อำนวยการฝ่ายบัญชีการเงินของ GEN ไม่ดำเนินการใดๆ เพื่อประโยชน์ที่ดีที่สุดของบริษัท หรือให้คณะกรรมการมีข้อมูลที่ครบถ้วนก่อนให้สัตยาบันการลงทุนใน PLUS และ PLUS–W2 
บุคคลทั้ง 6 ไม่แสดงความประสงค์จะเข้ารับการเปรียบเทียบความผิดข้างต้นภายในระยะเวลาอันสมควร และเกี่ยวข้องกับการให้สัตยาบันการลงทุนในหุ้นทั้งสองซึ่งเกี่ยวพันกับนายอำนาจ ตันกุริมาน อดีตประธานกรรมการบริหาร GEN นายฉาย บุนนาค และนายกิตติชัย เขียวขำ อดีตพนักงาน GEN ดำเนินการให้ GEN ซื้อขาย PLUS และ PLUS–W2 เอื้อประโยชน์โดยมิชอบให้นายฉาย เป็นเหตุให้ GEN เสียหาย ซึ่ง 3 คนนี้ถูกกล่าวโทษไปเมื่อวันที่ 23 เม.ย.ที่ผ่านมา
สำหรับการกล่าวโทษกรรมการทั้ง 6 คนของ GEN ซึ่งไม่ปฏิบัติหน้าที่ด้วยความรอบคอบ ระมัดระวัง เข้าข่ายกระทำความผิดตามมาตรา 281/2 วรรค 1 ประกอบมาตรา 89/7 แห่งพระราชบัญญัติหลักทรัพย์และตลาดหลักทรัพย์ พ.ศ. 2535